A Bizottság határozata
(2003. augusztus 1.)
a tagállamok Aujeszky-féle betegségtől mentes és jóváhagyott mentesítési programmal rendelkező régióinak jegyzékébe Franciaország egyes tartományainak és egy olasz tartomány felvétele céljából a 2001/618/EK határozat módosításáról
(az értesítés a C(2003) 2786. számú dokumentummal történt)
(EGT vonatkozású szöveg)
(2003/575/EK)
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel a legutóbb az 1226/2002/EK bizottsági határozattal [1] módosított, a szarvasmarhafélék és a sertések Közösségen belüli kereskedelmét érintő állat-egészségügyi problémákról szóló, 1964. június 26-i 64/432/EGK tanácsi irányelvre [2], és különösen annak 9. cikkének (2) bekezdésére és 10. cikkének (2) bekezdésére,
mivel:
(1) A legutóbb a 2003/130/EK határozattal [3] módosított 2001/618/EK határozat [4] megállapította az Aujeszky-féle betegségre vonatkozó kiegészítő garanciákat, és a tagállamok azon területeinek jegyzékét, amelyek mentesek e betegségtől és ahol jóváhagyott betegségellenőrző programok működnek.
(2) Néhány éve Franciaországban programot vezettek be az Aujeszky-féle betegség felszámolására. Némely francia tartományt a 2001/618/EK határozat hivatalosan betegségtől mentesnek ismert el.
(3) A 64/432/EGK irányelv 10. cikkének megfelelően Franciaország most benyújtotta a Bizottságnak az Alpes-de-Haute-Provence, Alpes-Maritimes, Ardèche, Haute-Savoie, Isère, Manche, Mayenne, Seine-et-Marne és Yvelines tartományok betegségtől hivatalosan mentes státusát alátámasztó dokumentációt.
(4) A mentesítési program sikeresnek tekinthető a betegség Franciaország e tartományaiban történt felszámolását illetően.
(5) A 64/432/EGK irányelv 9. cikke alapján Franciaország ugyancsak benyújtotta a dokumentációt az Ain, Côtes-d'Armor, Finistère, Ille-et-Vilaine, Morbihan és Nord tartományok mentesítési programja vonatkozásában és kérte a program jóváhagyását.
(6) A 64/432/EGK irányelv 9. cikke alapján Olaszország benyújtotta a dokumentációt a Bolzano tartományban érvényben lévő mentesítési programja vonatkozásában és kérte a program jóváhagyását
(7) Ezért a 2001/618/EK határozatot megfelelően módosítani kell.
(8) Az e határozatban előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A HATÁROZATOT:
1. cikk
A 2001/618/EK határozat I. és II. melléklete helyébe az e határozat mellékletében szereplő szöveg lép.
2. cikk
Ezt a határozatot 2003. augusztus 1-jétől kell alkalmazni.
3. cikk
Ennek a határozatnak a tagállamok a címzettjei.
Kelt Brüsszelben, 2003. augusztus 1-jén.